tttarun/llama2_hindi huggingface dataset:
द्वितीय नगरीकरण के लिये उत्तरदायी सामाजिक, आर्थिक एवं राजनीतिक कारकों की चर्चा कीजिये।
उत्तर :
प्रश्न विच्छेद
• कथन द्वितीय नगरीकरण के लिये उत्तरदायी सामाजिक, आर्थिक एवं राजनीतिक कारकों की चर्चा से संबंधित है।
हल करने का दृष्टिकोण
• द्वितीय नगरीकरण के विषय में संक्षिप्त उल्लेख के साथ परिचय लिखिये।
• द्वितीय नगरीकरण के लिये उत्तरदायी सामाजिक, आर्थिक एवं राजनीतिक कारकों का उल्लेख कीजिये।
• उचित निष्कर्ष लिखिये।
सिन्धु घाटी सभ्यता के नगर 1900 ईसा-पूर्व के आस-पास विलुप्त हो गए और तब से लगभग 1400 वर्षों तक भारत में कोई शहर नहीं बस पाया। ईसा-पूर्व लगभग पाँचवीं सदी में मध्य-गंगा के मैदान में नगरों के प्रकट होने के साथ ही द्वितीय नगरीकरण की शुरुआत हुई। इसके पीछे भौगोलिक, आर्थिक, सामाजिक एवं राजनीतिक कारकों का पारस्परिक प्रभाव उत्तरदायी रहा है। 300 ईसा-पूर्व तक नगरीकरण का पूर्ण स्वरूप दिखाई पड़ने लगता है।
द्वितीय नगरीकरण के लिये उत्तरदायी सामाजिक, आर्थिक एवं राजनीतिक कारक निम्नलिखित हैं-
मध्य गंगा घाटी के वर्षा पोषित जंगलों से आच्छादित, कड़ी मिट्टी वाले क्षेत्रों की सफाई, खेती और बस्ती को उपयुक्त बनाने में लोहे का बड़ा लाभ मिला। लोहार लोहे के औज़ारों को ठोस बनाना जानते थे जिससे शिल्पकर्म एवं कृषिकर्म के लिये उपयुक्त औज़ारों की सुलभता सुनिश्चित हो सकती थी।
समुन्नत खाद्य उत्पादक अर्थव्यवस्था मध्यगंगा की जलोढ़ मिट्टी पर सबसे पहले फैलती हुई दिखाई देती है जिससे न केवल उत्पादकों बल्कि शिल्प एवं व्यापार-वाणिज्य क्षेत्र से जुड़े लोगों का भरण-पोषण भी संभव हुआ जो नगरीकरण के लिये काफी अहम है।
इस प्रकार की अर्थव्यवस्था से करों की नियमित वसूली एवं लम्बे समय तक सेना का रख-रखाव संभव हुआ जिससे बड़े-बड़े जनपद राज्य बनकर टिक सकते थे। ऐसे राज्य शिल्प एवं व्यापार-वाणिज्य जैसी गतिविधियों के लिये उचित माहौल उपलब्ध करा पाने में सक्षम थे।
बड़े राज्यों के उदय से सभा एवं समिति जैसी कबायली संस्थाएँ अपने कबायली स्वरूप एवं अन्य व्यावहारिक कारणों से प्रासंगिक नहीं रह पाईं इनकी जगह पर परिषद नाम की छोटी सी समिति बनी जिसमें ब्राह्मण ही सदस्य होते थे। हालाँकि, गणतांत्रिक राज्यों में सभाओं का अस्तित्व कायम रहा।
उपर्युक्त वर्णित व्यवस्था को बनाए रखने के लिये वर्ण व्यवस्था रची गई जिसमें प्रत्येक वर्ण के कर्तव्य को स्पष्ट रीति से निर्धारित कर दिया गया।
वर्ण व्यवस्था के अनुसार शासकों एवं योद्धाओं को क्षत्रिय, पुरोहितों और शिक्षकों को ब्राह्मण, किसानों और कर दाताओं को वैश्य तथा श्रमिकों के रूप में वर्णित तीनों वर्णों की सेवा करने वाले को शूद्र की संज्ञा दी गई।
निष्कर्षत: छठी शताब्दी ईसा-पूर्व महत्त्वपूर्ण परिवर्तनों का काल साबित हुआ। इस दौर में कृषि, शिल्प, व्यापार एवं वाणिज्य सभी स्तरों पर अभूतपूर्व परिवर्तन देखने को मिला। अत: परिवर्तनों के पारस्परिक प्रभावों ने ही एक लम्बी अवधि के बाद नगरीकरण को पुन: संभव बनाया।
गुप्त शासकों के अधीन विज्ञान, साहित्य, धर्म एवं ललित कलाओं के विकास का मूल्यांकन कीजिये।
उत्तर :
प्रश्न विच्छेद
•कथन गुप्त शासकों के अधीन विज्ञान, साहित्य, धर्म एवं ललित कलाओं के विकास के मूल्यांकन से संबंधित है।
हल करने का दृष्टिकोण
•गुप्त वंश के बारे में संक्षिप्त उल्लेख के साथ परिचय लिखिये।
•गुप्त शासकों के अधीन विज्ञान, साहित्य, धर्म एवं ललित कलाओं के क्षेत्र में विकास का मूल्यांकन प्रस्तुत कीजिये।
•उचित निष्कर्ष लिखिये।
ईसा की तीसरी सदी के मध्य में कुषाण एवं सातवाहन राजवंशों के अवसान के परिणामस्वरुप गुप्त साम्राज्य का उदय हुआ। यह मौर्य साम्राज्य जितना विस्तृत भले ही न रहा हो लेकिन उत्तर भारत को 335 ई. से 455 ई. तक राजनीतिक एकता के सूत्र में बांधने में सफल साबित हुआ। इस एकता रूपी सूत्र के प्रभाव को शासन-प्रशासन एवं अर्थव्यवस्था के साथ-साथ विज्ञान, साहित्य, धर्म और ललित कला जैसे क्षेत्रों के विकास में भी बखूबी अनुभव किया गया।
गुप्त शासकों के अधीन विज्ञान, साहित्य, धर्म एवं ललित कलाओं के क्षेत्र में विकास का मूल्यांकन निम्नलिखित है-
यह काल लौकिक साहित्य की सर्जना के लिये स्मरणीय है। इस काल में धार्मिक साहित्य की रचना में व्यापक प्रगति हुई। रामायण और महाभारत गाथा काव्य इसी काल में आकर पूरे हुए।
इस काल का सर्वोत्कृष्ट मंदिर झाँसी ज़िले में देवगढ़ का दशावतार मंदिर है। यह इस काल में वैष्णव धर्म का न केवल सर्वाधिक महत्त्वपूर्ण उदाहरण है बल्कि इसमें गुप्त स्थापत्य कला अपने पूर्ण विकसित रूप में मिलती है।
कला की नागर और द्रविड़ दोनों शैलियाँ इस अवधि के दौरान विकसित हुईं। सारनाथ में बुद्ध प्रतिमा का पता लगाया गया जो गुप्त कला का एक अद्वितीय भाग था।
गुप्तकालीन कला संयत और नैतिक है। कुषाण काल के विपरीत मूर्तियों में नग्नता नहीं है और यहाँ की मूर्तियों में सुसज्जित प्रभामंडल बनाए गए हैं। बौद्ध मूर्तियों में सजीवता एवं मौलिकता का समावेश है।
कारीगर धातु की मूर्तियों और स्तंभों की ढलाई की कला में कुशल थे। बुद्ध की तांबे की विशाल प्रतिमा इसका प्रमुख उदाहरण है।
गणित के क्षेत्र के प्रसिद्ध ग्रन्थ आर्यभटीय, खगोलशास्त्र में रोमक सिद्धांत नामक पुस्तक की रचना, धातु की उन्नत जानकारी, कांस्य मूर्तियों का बड़े पैमाने पर निर्माण, लौह शिल्पकारी के अच्छे उदाहरण, महरौली का लौह स्तम्भ इस काल में विज्ञान एवं प्रौद्योगिकी पर उचित प्रकाश डालते हैं।
गुप्त काल के दौरान संस्कृत भाषा प्रसिद्ध हो गई थी। नागरी लिपि, ब्राह्मी लिपि से विकसित हुई थी। संस्कृत के सबसे अच्छे साहित्य गुप्त काल से संबंधित थे।
चंद्रगुप्त द्वितीय का दरबार प्रसिद्ध नवरत्नों से विभूषित था जिनमें कालिदास सबसे आगे थे। संस्कृत नाटक शकुंतला उनकी उत्कृष्ट कृति है। स्वयं एक महान कवि समुद्रगुप्त ने हरिसेन सहित कई विद्वानों को संरक्षण प्रदान किया।
गुप्त काल में मूर्तिपूजा ब्राह्मण धर्म का सामान्य लक्षण बन गई और बौद्ध धर्म का उत्कर्ष अशोक एवं कनिष्क के काल जैसा नहीं रह गया था। इस काल में महायान बौद्ध धर्म की तुलना में भागवत या बौद्ध सम्प्रदाय अधिक प्रभावी थे।
वास्तुकला के क्षेत्र में इस काल के अवशेष बहुत कम मिलने से यह नहीं कहा जा सकता कि यह युग वास्तुकला का भी उत्कृष्टतम युग था। वास्तुकला के नाम पर हमें ईंट के बने कुछ मंदिर मिले हैं।
गुप्त काल को कला एवं साहित्य के विकास की दृष्टि से स्वर्ण युग कहा गया है, हालाँकि वास्तुकला की दृष्टि से इसके उत्कृष्टतम युग होने पर प्रश्नचिह्न लगता है। गुप्त शासकों का दृष्टिकोण सभी धर्मों के प्रति सहिष्णु था। कुल मिलाकर इस काल में विभिन्न स्तरों पर महत्त्वपूर्ण प्रगति देखने को मिलती है।
मध्य महासागरीय कटकों के आधार पर सागरीय अधस्तल विस्तार की परिकल्पना की पुष्टि कीजिये।
उत्तर :
प्रश्न विच्छेद
• मध्य महासागरीय कटकों से सागरीय अधस्तल विस्तार का संबंध बताएँ।
हल करने का दृष्टिकोण
• सागरीय अधस्तल विस्तार परिकल्पना की संक्षिप्त चर्चा करें।
• मध्य महासागरीय कटकों के आधार पर इस परिकल्पना की पुष्टि करें।
हैरी हेस ने 1960 में पुराचुम्बकत्त्व विज्ञान, समुद्री भूगर्भ शास्त्र के खोज एवं ध्रुवीय भटकन (Wandening) सिद्धांत तथा संवहनीय धारा सिद्धांत जैसी संकल्पनाओं को संश्लेषित कर सागरीय अधस्तल विस्तार अभिमत प्रस्तुत किया। हैरी हेस ने मध्य महासागरीय कटक के दोनों ओर की चट्टानों के चुंबकीय गुणों के विश्लेषण के आधार पर अपना मत प्रस्तुत किया।
हैरी हेस ने अपने सिद्धांत में प्रतिपादित किया कि अधिकांश महासागरों में दरारें मौजूद हैं। इन दरारों के दोनों ओर के भूखंड एक-दूसरे से दूर हट रहे हैं। इन दरारों के सहारे ज्वालामुखी उद्गार हो रहा है। भूखंडों का दूसरा सिरा महाद्वीपों के नीचे क्षेपित हो जाता है जो गहराई में उच्च तापमान के कारण पिघल जाता है। यह पिघला हुआ मैग्मा महासागरीय दरारों की ओर प्रवाहित होता है। इस प्रकार एक कन्वेयर बेल्ट का निर्माण होता है। इसी के आधार पर हैरी हेस ने सागरीय अधस्थल विस्तार की परिकल्पना का प्रतिपादन किया।
मध्य महासागरीय कटकों के आधार पर परिकल्पना की पुष्टि:
महासागरीय क्रस्ट की नवीनता मध्य महासागरीय कटक से बढ़ती दूरी के साथ घटती जाती है। अर्थात् कटकों के पास नवीन चट्टानें तो गर्तों के पास पुरानी चट्टानें मिलती हैं।
चुंबकीय व्युत्क्रमण सिद्धांत के अनुसार, कटक से बढ़ती दूरी के साथ कटक के दोनों ओर की चट्टानों में चुम्बकत्व संबंधी सामयिक व्युत्क्रमणता पाई जाती है।
कटकों के साथ-साथ ज्वालामुखी उद्गार तथा भूकंपों का पाया जाना।
कटकों के शिखर पर तलछटों का अभाव, जबकि दूरी के साथ तलछटों के जमाव में वृद्धि।
कटक के मध्य भाग के दोनों तरफ समान दूरी पर चट्टानों के निर्माण के समय संरचना और संघटन में एकरूपता।
हैरी हेस द्वारा प्रतिपादित सागरीय अधस्तल विस्तार सिद्धांत भविष्य के अध्ययनों के लिये महत्त्वपूर्ण आधार बना। इसका अधिक परिष्कृत, विस्तारित और अधिक व्यापक रूप प्लेट विवर्तनिकी सिद्धांत के तौर पर विकसित हुआ।
अकहानी आन्दोलन का परिचय देते हुए उसकी प्रमुख प्रवृत्तियों पर प्रकाश डालिये।
उत्तर :
अकहानी आंदोलन का सूत्रपात 1960 के दशक में ‘नई कहानी’ के विरोध में हुआ। यह फ्राँस के ‘एन्टी स्टोरी मूवमेंट’ से प्रभावित आन्दोलन है। इस आन्दोलन की कहानियों में जीवन के प्रति अस्वीकार का भाव वैसे ही दिखता है जैसे अकविता की कविताओं में दिखाई पड़ता है।
गंगा प्रसाद विमल की ‘प्रश्नचिन्ह’, दूधनाथ सिंह की ‘रीछ’, रवींद्र कालिया की ‘नौ साल छोटी पत्नी’, आदि अकहानी के कुछ प्रमुख उदाहरण हैं।
अकहानी आंदोलन की प्रमुख विशेषताएँ निम्नलिखित हैं-
1. जीवन-मूल्यों का तिरस्कार: अकहानी जीवन मूल्यों को चुनौती देती हुई कुछ नए प्रश्न उपस्थित करती है। यही कारण है कि इसमें भाव-बोध के धरातल पर आत्मपीड़न, ऊब, अकेलापन, अजनबीपन, निरर्थकता बोध, विसंगति आदि का चित्रण दिखाई देता है।
2. परंपरा का पूर्ण नकार: अकहानी पुरानी व्यवस्था से कोई संबंध नहीं रखना चाहती। परम्परा के प्रति उसमें गुस्से भरा नकार-भाव दिखाई देता है।
3. अतिशय आधुनिकता: अकहानी, अतिशय आधुनिकता पर जोर देती है और इसी कारण से वह समाज से कट जाती है। अकहानी ‘संबंधहीनता’ की स्थितियों को उभारती है। इसमें संबंधों के जिस संसार का चित्रण है, वह बहुत भयावह, तकलीफदेह और निर्मम है।
4. यौन-उन्मुक्तता: अकहानी में पर-पुरुष या पर-स्त्री के साथ संभोग के दृश्यों का वर्णन विस्तार से हुआ है। इसके अतिरिक्त ‘अकहानी’ के अन्तर्गत समलैंगिक संपर्क तथा पशु संपर्क की कहानियाँ भी लिखी गईं।
5. शिल्पगत अमूर्तता: शिल्प के स्तर पर, अकहानी आंदोलन पारंपरिक शिल्प का विरोध तो करता ही है, साथ ही नए शिल्प के प्रति भी उदासीन है। यह एक शिल्पहीन आंदोलन है।
तड़ितझंझा से उत्पन्न मौसमी दशाओं की चर्चा कीजिये।
उत्तर :
प्रश्न विच्छेद
• तड़ितझंझा से निर्मित मौसमी दशाओं की चर्चा करें।
हल करने का दृष्टिकोण
• तड़ितझंझा का आशय स्पष्ट करें।
• तड़ितझंझा से उत्पन्न मौसमी दशाओं को स्पष्ट करें।
तड़ितझंझा एक प्रचण्ड स्थानीय तूफान है। इसकी उत्पत्ति उष्णकटिबंधीय क्षेत्रों में गर्म एवं आर्द्र हवाओं के प्रबल संवहन के कारण होती है। यह पूर्ण विकसित कपासी वर्षा मेघ हैं। इसमें बादल गर्जन, बिजली चमकना व तेज़ हवाएँ चलने की घटना होती है।
तड़ितझंझा से उत्पन्न मौसमी दशाएँ:
वर्षा- इसमें वायु प्रचण्ड वेग से ऊपर उठती है, जिस कारण संघनन तीव्रता से सम्पन्न होता है और कम समय में ही मूसलाधार बारिश होती है। ऐसी स्थिति में लगता है कि मेघ ही फूट पड़े हैं इसलिये इसे ‘बादलों का फटना’ भी कहते हैं।
ओला वृष्टि- हिमांक के नीचे संघनन के कारण तड़ितझंझा से कभी-कभी ओला वृष्टि भी होती है, किन्तु जितने क्षेत्र पर झंझावात का विस्तार होता है, उसके किसी भाग में ही ओले गिरते हैं। निम्न अक्षांशों में तड़ितझंझा के साथ प्राय: ओला वृष्टि नहीं होती है।
बिजली का चमकना- बिजली का चमकना तड़ितझंझा की मुख्य विशेषता है। इसमें जल बूँदों में बराबर मात्रा में धनात्मक तथा ऋणात्मक आवेश होता है किन्तु बूँदों के टूटने से कहीं धन आवेश तो कहीं ऋण आवेश अधिक हो जाता है। बादलों के आधार में बिजली के ऋण आवेश तथा ऊपरी भाग में बिजली के धन आवेश के बीच अंतर होने से तनाव बढ़ जाता है, जिससे प्रकाश रेखाएँ उत्पन्न होती हैं। इसे ही बिजली का चमकना कहते है।
मेघ गर्जन- बिजली के चमकने से अत्यधिक ऊष्मा उत्पन्न होती है जो वायु को इतनी तीव्रता से हटाती है कि एक तेज़ गर्जन उत्पन्न होता है।
तीव्र वात- झंझावत के पूर्ण विकसित हो जाने पर वर्षा के साथ-साथ ऊपर से ठंडी हवा तेज़ गति से पृथ्वी पर उतरती है। धरातल पर आकर ठंडी हवाएँ अपसरित होने लगती हैं, जिससे आक्रामक तूफान चलने लगते हैं।
यद्यपि तड़ितझंझा की अवधि कम होती है किन्तु कम समय में ही ये अत्यधिक विनाशकारी साबित हो सकती है। यह व्यापक जान-माल की हानि का कारण बन जाती है।
विद्यापति की सौंदर्य-चेतना पर टिप्पणी लिखिये। (150 शब्द)
उत्तर :
विद्यापति का सौंदर्य-वर्णन न तो छायावादियों की तरह वायवीय है और न भक्तों की तरह दिव्य, वे इन्द्रियग्राह्य एवं पार्थिव सौन्दर्य के कवि हैं। किन्तु साधारण और चिरपरिचित होने पर भी उनके द्वारा वर्णित सौन्दर्य असाधारण और चिरनूतन है। कवि ने इसे ‘अपरूप’ कहा है और उसकी महिमा कवि के शब्दों में इस प्रकार है-
जनम अवधि हम रूप निहारल नयन न तिरपति भेल।
यह अपरूपता राधा में ही नहीं कृष्ण में भी है:
ए सखि पेखल एक अपरूप।
सुनइत मानवि सपन सरूप।।
विद्यापति ने यौवन और सौंदर्य का वर्णन करने में उपमा की अनुपम झड़ी लगा दी है।
शैशव और यौवन के संगम पर खड़ी नायिका की वय: सन्धि के, नायिका की कामचेष्टाओं और हाव-भावों के, सद्य: स्नाता के, राधा के रूप सौन्दर्य के मोहक प्रभाव के वर्णन में विद्यापति का मन खूब रमा है-
देख देख राधा रूप अपार।
अपुरूब के विहि आनि मिलाओल खितितल लावनी सार।।
समग्रत: विद्यापति अपने सौंदर्य-वर्णन की अद्वितीयता से विस्मित और चकित करते हैं। खासकर तब जब विद्यापति के सामने लोकभाषा में सौन्दर्य-चित्रण की कोई समृद्ध-परंपरा उपलब्ध नहीं थी। ऐसे में संस्कृत के महाकवि कालिदास के सौन्दर्य-वर्णन के निकट जाता उनका सौन्दर्य-चित्रण एक बड़ी छलांग है।
संगमयुगीन समाज तथा अर्थव्यवस्था के स्वरूप की चर्चा कीजिये।
उत्तर :
प्रश्न विच्छेद
कथन संगमयुगीन समाज तथा अर्थव्यवस्था के स्वरूप की चर्चा से संबंधित है।
हल करने का दृष्टिकोण
• संगम युग के संदर्भ में संक्षिप्त उल्लेख के साथ परिचय लिखिये।
• संगमयुगीन समाज तथा अर्थव्यवस्था के स्वरूप की चर्चा कीजिये।
• उचित निष्कर्ष लिखिये।
संगम युग के दौरान तमिल देश पर चोल, चेर और पांड्य तीन राजवंशों का शासन था। संगम तमिल कवियों का संघ या सम्मलेन था जो किसी सामंत या राजा के आश्रय में आयोजित होता था। संगम पांड्यों के शाही संरक्षण के अंतर्गत विकसित हुआ। संगम साहित्य से राजनीतिक जीवन, राज्यों के गठन एवं राजनीतिक गतिविधियों के विषय में भले ही यथेष्ट जानकारी न मिलती हो लेकिन इससे सामाजिक, धार्मिक एवं आर्थिक जीवन पर पर्याप्त प्रकाश पड़ता है।
संगमयुगीन समाज एवं अर्थव्यवस्था का स्वरूप निम्नलिखित रूपों से वर्णित है-
तोलकाप्पियम अरासर (Arasar), अन्थानर (Anthanar), वेनिगर (Vanigar) और वेल्लालर (Vellalar) चार जातियों को संदर्भित करता है। शासक वर्ग को अरासर कहा जाता था, वेनिगर द्वारा व्यापार एवं वाणिज्य का संचालन किया जाता था, अन्थानर ने राजनीति और धर्म में महत्त्वपूर्ण भूमिका निभाई।
आरंभिक तमिल संगम साहित्य में भी गाँवों में रहने वाले विभिन्न वर्गों के लोगों का उल्लेख है, वेल्लालर या बड़े जमींदार; हलवाहा या उणवर (Uzhavars) और दास अदिमई नैर कडौसियार (Adimai)।
अन्य आदिवासी समूह, जैसे-परतावर, पानार, आइनेर, कादंबर, मारवाड़ और पुलाइयार थे, जो संगम समाज में भी पाए गए। प्राचीन आदिम जनजातियाँ, जैसे-थॉडस (Thodas), इरुलास (Irulas), नागा (Nagas) और वेदार (Vedars) इस अवधि में यहाँ रहती थीं।
तोलकाप्पियम में भूमि का पाँच-स्तरीय विभाजन-कुरुन्जी/ Kurinji (पहाड़ी), मुल्लै/ Mullai (देहाती), मरुदम/ Marudam (कृषि), नेथल/ Neithal (तटीय) और पालै/ Palai (रेगिस्तान) के रूप में किया गया है। इसी के आधार पर संबंधित क्षेत्रों में रहने वाले लोग अपना मुख्य व्यवसाय करते थे।
संगम युग के लोगों का मुख्य व्यवसाय कृषि कार्य था। चेर देश में कटहल फल और काली मिर्च प्रसिद्ध थे, जबकि धान चोल और पांड्य देश में मुख्य फसल थी।
संगम काल के हस्तशिल्प लोकप्रिय थे जिनमें बुनाई, धातु का काम और बढ़ईगिरी, जहाज निर्माण तथा मोतियों, पत्थरों एवं हाथी दांत का उपयोग करके गहने बनाना सम्मिलित है। कपास और रेशम के कपड़ों की कताई और बुनाई ने उच्च गुणवत्ता को प्राप्त किया।
आंतरिक एवं विदेशी व्यापार दोनों अच्छी तरह से संगठित थे और इन्हें संगम युग में तीव्र गति से संचालित किया जाता था। दक्षिण भारत एवं यूनानी राज्यों के बीच बाह्य व्यापार किया जाता था। रोमन साम्राज्य के प्रभुत्व के बाद, रोमन व्यापार को महत्त्व मिला।
सूती कपड़े, मसाले जैसे- काली मिर्च, अदरक, इलायची, दालचीनी और हल्दी, हाथी दांत के उत्पाद, मोती एवं कीमती पत्थर मुख्य निर्यातक वस्तुएँ थीं। सोना, घोड़े और मीठी मदिरा मुख्य आयातक वस्तुएँ थीं।
संगम युग कृषि, शिल्प एवं व्यापार-वाणिज्य की दृष्टि से काफी समृद्ध था, यहाँ के समाज पर भौगोलिक एवं आर्थिक गतिविधियों का महत्त्वपूर्ण प्रभाव परिलक्षित होता है। हालाँकि, तीसरी सदी के अंत में संगम युग में धीरे धीरे गिरावट देखी गई। इसके पश्चात् कलभ्रों ने तमिल देश पर कब्जा कर लगभग ढाई शतक तक राज किया।
रोधिका, रोध तथा स्पिट में अंतर स्पष्ट कीजिये। (150 शब्द)
उत्तर :
प्रश्न विच्छेद
रोधिका, रोध और स्पिट में अंतर बताना है।
हल करने का दृष्टिकोण
संक्षिप्त भूमिका लिखें।
उपर्युक्त तीनों को परिभाषित करते हुए अंतर स्पष्ट करें।
रोधिका, रोध तथा स्पिट सागरीय निक्षेप द्वारा निर्मित स्थलाकृतियाँ हैं। इनके निर्माण में वेलांचली प्रवाह का महत्त्वपूर्ण योगदान होता है। यद्यपि ये निक्षेपित स्थलरूप देखने में एक जैसे लगते हैं परंतु इनमें सूक्ष्म अंतर होता है।
रोधिका, समुद्र तट के समानांतर लहरों और धाराओं द्वारा निक्षेपित बजरी और बालू का बांध या कटक है। ये रोधिकाएँ जलमग्न अथवा जल से ऊपर दोनों रूपों में हो सकती हैं। रोधिकाएँ या तो खाड़ी के प्रवेश पर या नदियों के मुहाने के सम्मुख बनती हैं।
रोध, रोधिका का ही एक रूप है किंतु इनमें अंतर यह है कि रोधिका या तो जल के नीचे रहती है या उच्च ज्वार के समय अवश्य डूब जाती है। परंतु रोध ऊँचा होने के कारण जल से ऊपर ही रहता है। रोध के उत्तम उदाहरण संयुक्त राज्य अमेरिका के पूर्वी तट पर मिलते हैं।
जब मलबा का निक्षेप इस रूप में होता है कि रोधिका का एक छोर जल की ओर निकला हो और दूसरा छोर शीर्ष स्थल (Headlands) से जुड़ा हो तो उसे स्पिट कहते हैं। इनका निर्माण मुख्यत: वेलांचली प्रवाह द्वारा लाए गए अवसादों के निक्षेप से होता है और इनकी दिशा वेलांचली प्रवाह और प्रचलित वायु की दिशा द्वारा निर्धारित होती है। भारत के पूर्वी तथा पश्चिमी तटीय भागों में कई स्पिट का विकास हुआ है।
निष्कर्षत: रोधिका, रोध और स्पिट तीनों ही निक्षेपात्मक स्थलकृतियाँ हैं लेकिन स्थिति और आकृति में अंतर के कारण इनको अलग-अलग नाम से उल्लिखित किया जाता है।
‘आषाढ़ का एक दिन’ नाटक में इतिहास और कल्पना के समन्वय पर प्रकाश डालिये।
उत्तर :
‘आषाढ़ का एक दिन’ नाटक में एक ऐतिहासिक सी प्रतीत होने वाली कथा को आधार बनाया गया है। इसमें इतिहास नहीं है, इतिहास का केवल एक आवरण है। तथ्यात्मक स्तर पर देखें तो हम पाते हैं कि जो तथ्य नाटक में प्रयुक्त हुए हैं, वे ऐतिहासिक रूप से कम और मिथकीय रूप से ज्यादा प्रामाणिक हैं। कालिदास के संबंध में कुछ तथ्य भारत के सामाजिक जीवन में भली-भांति प्रचलित हैं, जैसे - उनका काली का भक्त होना, वेश्यागामी होना, प्रारंभ में तिरस्कृत रहना, फिर राजकुमारी से विवाह करना व अंतत: हिमालय का वासी होना। राजतरंगिणी में कालिदास के मातृगुप्त के रूप में कश्मीर का शासक बनने की बात है। यही धारणा प्रसाद के स्कंदगुप्त में भी है। इसी आलोक में राकेश ने उसे तथ्य के रूप में स्वीकार किया है।
नाटक के बाकी सभी चरित्र, सारी घटनाएँ और सारी स्थितियाँ काल्पनिक हैं। प्रियंगु, मल्लिका, अंबिका, विलोम, मातुल, रंगिणी-संगिणी, अनुस्वार, अनुनासिक आदि सभी चरित्र काल्पनिक ही हैं। अत: स्पष्ट है कि नाटक इतिहास के बहुत थोड़े से प्रसंगों को लेकर उनके साथ कल्पना का अत्यधिक प्रयोग करते हुए कथानक की सृष्टि करता है।
कुछ आलोचकों ने प्रश्न उठाया है कि इतिहास के साथ यह छेड़छाड़ क्या साहित्यकार की नैतिकता हो सकती है? इस संबंध में दो-तीन बातें ध्यान रखनी आवश्यक हैं। राकेश ने कल्पना का प्रयोग चाहे अधिक किया हो, प्राय: किसी ऐतिहासिक तथ्य को गलत रूप में प्रस्तुत नहीं किया है। दूसरे, यह नाटक न तो घटना प्रधान नाटक है, न चरित्र प्रधान। यह एक स्थिति प्रधान नाटक है। इतिहास के तथ्य घटनाओं और चरित्रों तक सीमित होते हैं, मनोवैज्ञानिक स्थितियों तक उनकी पहुँच नहीं होती। उदाहरणतया बार-बार आषाढ़ के मेघों का बरसना, मल्लिका और अंबिका; कालिदास और विलोम के तनावपूर्ण संबंधों का जटिल होते जाना नाटक के प्रमुख तत्त्व हैं और इतिहास ऐसे तत्त्वों की व्याख्या नहीं कर सकता। वस्तुत: राकेश की इतिहास दृष्टि बर्नार्ड शॉ जैसी है जिनके लिये इतिहास का संबंध तथ्यों से नहीं, अंत:प्रज्ञा से है।
अंतिम बिंदु यह है कि इतिहास के वातावरण को सृजित करके इस नाटक को क्या सफलता मिली? वस्तुत: नाटक का उद्देश्य वातावरण को ऐतिहासिक बनाना नहीं अपितु आज के रचनाकार की पीड़ा, वेदना और संत्रास को शाश्वतता प्रदान करना है। यह नाटक इतिहास के कुछ तथ्यों का इस प्रकार सर्जनात्मक प्रयोग करता है कि वे तथ्य अपने ऐतिहासिक संदर्भ से मुक्त होकर मानव के शाश्वत और सामान्य अनुभव के अंग बन जाते हैं।
हिंदी में वैज्ञानिक लेखन की वर्तमान स्थिति पर प्रकाश डालिये। (2013, प्रथम प्रश्न-पत्र, 4 ख)
उत्तर :
हिंदी में वैज्ञानिक और तकनीकी लेखन की परंपरा लगभग दो सौ साल पुरानी है और यह भी सत्य है कि हिंदी भाषा में सब प्रकार की प्रगतिपरक संस्कृति तथा ज्ञान-विज्ञान को सहज और गहन दोनों रूपों में अभिव्यक्त करने एवं संप्रेषित करने की संपूर्ण क्षमता विद्यमान है।

इसी संदर्भ में वर्तमान में हिंदी में वैज्ञानिक लेखन हेतु कई प्रयास हुए हैं जिनमें गुणाकर मुले व जयंत विष्णु नार्लीकर के प्रयास उल्लेखनीय हैं।

गुणाकर मुले ने विज्ञान के गूढ़ रहस्यों को समझाने के लिये अपने लेखन को समर्पित कर दिया। NCERT की पुस्तकों के निर्माण में उनका विशिष्ट योगदान रहा है। उनकी प्रमुख रचनाएँ- ‘ब्रह्मांड परिचय’, ‘आकाश दर्शन’, ‘अंतरिक्ष यात्रा’, ‘कैसी होगी 21वीं सदी’, ‘कंप्यूटर क्या है’ तथा ‘आपेक्षिकता का सिद्धांत क्या है?’ आदि।

इसी प्रकार, जयंत विष्णु नार्लीकर प्रसिद्ध भारतीय भौतिक विज्ञानी हैं जिन्होंने हिंदी में अनेक वैज्ञानिक पुस्तकें लिखीं। इन्होंने ‘ब्रह्मांड की कुछ झलकें’, ‘ब्रह्मांड की यात्रा’, ‘वायरस’, ‘भारत की विज्ञान यात्रा’, ‘विज्ञान, मानव और ब्रह्मांड’, ‘धूमकेतु’ तथा तारों की जीवनगाथा आदि पुस्तकें हिंदी में लिखीं।

इसमें संदेह नहीं कि आज वैज्ञानिक शब्दावली और अभिव्यक्तियों की दृष्टि से हिंदी अत्यंत समृद्ध है। इतने पर भी आज वैज्ञानिक विषयों पर हिंदी में लेखन बहुत ही कम और अपर्याप्त है।

इस सबका यह कारण नहीं है कि भाषा में ऐसी क्षमता या समर्थता नहीं है बल्कि इसका कारण यह है कि वैज्ञानिकों में इस दिशा में रुझान का अभाव है। इसका निराकरण तभी संभव है जब एक तो शिक्षा के माध्यम के रूप में भारतीय भाषाओं को अपनाया जाए तथा दूसरे, वैज्ञानिकों को हिंदी में बोलने और लिखने के लिये प्रेरित किया जाए।

यदि ऐसा होता है तो निश्चय ही हिंदी के माध्यम से वैज्ञानिक चेतना भारत के जन-जन तक पहुँच सकती है।
‘दिनकर’ की राष्ट्रीय चेतना पर प्रकार डालिये। (2015 प्रश्नपत्र 7a)
उत्तर :
हिंदी साहित्य में दिनकर की पहचान राष्ट्रकवि के रूप में है। उनका साहित्य राष्ट्रीय जागरण व संघर्ष के आह्वान का जीता-जागता दस्तावेज़ है। दिनकर जी के यहाँ राष्ट्रीय चेतना कई स्तरों पर व्यक्त हुई है।
हुंकार, रेणुका, इतिहास के आँसू जैसी कविताओं में दिनकर जी ने विद्रोह और विप्लव के स्वर को उभारा है। इनमें कर्म, उत्साह, पौरुष एवं उत्तेजना का संचार है। यह सब तत्कालीन राष्ट्रीय आंदोलन की प्रगति के लिये अत्यंत सहायक सिद्ध हुआ।
दिनकर जी के यहाँ राष्ट्रीय चेतना एक अन्य स्तर पर वहाँ दिखाई देती है, जहाँ वे शोषण का प्रतिकार करने का समर्थन करते हैं। वे कहते हैं कि यदि कोई हमारे साथ अन्यायपूर्ण व्यवहार करे तो नैतिकता का तकाजा युद्ध करना ही है न कि अनैतिकता को स्वीकार करना-
"छीनता हो स्वत्व कोई और तू
त्याग तप से काम ले, यह पाप है"
संघर्ष के आह्वान के साथ दिनकर जी ने प्राचीन भारतीय आदर्शों एवं मूल्यों की स्थापना के माध्यम से भी राष्ट्रीय जागरण व राष्ट्रीय गौरव की भावनाओं को जगाने में महत्त्वपूर्ण योगदान दिया है।
दिनकर जी की राष्ट्रीय चेतना संकीर्ण नहीं है। यह न केवल ब्रिटिश राज्य का विरोध करने वाली है अपितु स्वतंत्रता के बाद भी जनता के सामाजिक-आर्थिक शोषण के विरुद्ध आवाज़ उठाने वाली है। कवि ने ‘दिल्ली’, ‘नीम के पत्ते’, ‘परशुराम की प्रतिज्ञा’ में स्वतंत्रता-उपरांत जनजीवन में व्याप्त आर्थिक, सामाजिक एवं राजनीतिक विषमताओं का चित्रण किया है-
"सकल देश में हालाहल है, दिल्ली में हाला है।
दिल्ली में रोशनी, शेष भारत में अंधियारा है।"
इस प्रकार यह कहने में कोई अतिशयोक्ति नहीं है कि दिनकर जी के यहाँ राष्ट्रीय चेतना उसी स्तर पर व्यक्त हुई है जो उन्हें भारतेन्दु, गुप्त जी की परंपरा में स्थान दिलवाती है।
बिहारी की काव्यगत विशेषताओं का विवेचन अनुभूति एवं अभिव्यक्तिक उभय दृष्टियों से कीजिये।(2015 प्रश्नपत्र 6 c)
उत्तर :
बिहारी रीतिकाल के प्रतिनिधि कवि हैं। रीतिकाल के अन्य कवियों का ध्यान जहाँ शिल्प पक्ष पर अधिक रहा, वहीं बिहारी के यहाँ अनुभूति एवं अभिव्यक्ति पक्ष दोनों मज़बूत हैं।
बिहारी का काव्य नीति, भक्ति एवंशृंगार की त्रिवेणी है। बिहारी सतसई में जहाँ नायक-नायिकाओं के संयोग पक्षों का वर्णन है,वहीं नीति संबंधी बातें भी समाविष्ट हैं-
"वहीं पराग नहीं मधुर नहीं विकास इहिं काल
अली कली ही सौ बन्ध्यो आगे कौन हवाल"
बिहारी मुख्य रूप सेशृंगार रस के कवि हैं। उनकाशृंगार अनुभाव प्रधान है। रीतिकाल के दरबारी माहौल के अनुरूप उनकाशृंगार वर्णन अतिशयोक्तिपूर्ण एवं दैहिक प्रधान है-
"पत्रा ही तिथि पाइये वा घर के चहूँ पास
नित प्रति पून्यो ही रहत आनन ओप उजास"
बिहारी के काव्य का एक पक्ष भक्ति से संबंधित भी है। हालाँकि इनकी भक्ति भावना रीतिकालीन परिस्थितियों के अनुकूल प्रेम वशृंगार प्रधान है। बिहारी ने राधा-कृष्ण के प्रति इस प्रकार भक्ति भावना प्रकट की है-
"मेरी भव बाधा हरौ, राधा नागरि सोय
जा तन की झांई परे, स्याम हरित दुति होय"
बिहारी का अभिव्यक्ति पक्ष अत्यंत मज़बूत है। भाषा की दृष्टि से देखें तो उनका काव्य ‘गागर में सागर’ के समान है जहाँ एक-एक दोहे में भाषा की समास व भावों की समाहार क्षमता दिखाई देती है-
"कहत नटत रीझत खीझत मिलत खिलत लजियात 
भरे भौन में करत हैं नैननु ही सों बात"
बिहारी के शिल्प का एक अन्य मज़बूत पक्ष उनकी बिंब योजना है। बिहारी सतसई का प्रत्येक दोहा बिंबों का भंडार है। अनुभाव आधारितशृंगार व दरबारी वातावरण के कारण यह विशेषता कुछ छयादा ही दिखाई देती है-
"बतरस लालच लाल की मुरली धरी लुकाय
सौंह करे भौंहनु हंसे देन कहि नट जाय"
इसी प्रकार, बिहारी की अलंकार योजना भी विशिष्ट है। उनका काव्य अलंकारों की विविधता हेतु प्रसिद्ध है जहाँ रूपक, उपमा विरोधाभास व अतिशयोक्ति की छटा देखने को मिलती है।
इस प्रकार स्पष्ट है कि वे अनुभूति एवं अभिव्यक्ति पक्ष की सभी रीतिकालीन विशेषताओं का प्रतिनिधित्व करते हैं। इसी कारण वे रीतिकाल के सर्वश्रेष्ठ कवि के रूप में भी स्थापित हैं।